Soektog na PE-ma en -dogter afgelasKarla Hazel. Die polisie se soektog na ŉ ma en dogter van Port Elizabeth wat sedert Donderdagaand vermis was, is afgelas. Maroela Media het Maandag berig vermistepersoonsake is vir Karla Hazel (31) en haar dogter, Kayla (8), by die Kabegapark-polisiestasie aanhangig gemaak. Cindy Vermeulen, Kayla se stiefma, het vir Maroela Media laat weet dat Hazel en Kayla in Salt Lake by ŉ vriend opgespoor is en dat albei oukei is. “Ons is baie bly en wil almal bedank wat na hulle help soek het,” het sy gesê. Kol. Priscilla Naidu, polisiewoordvoerder, het bevestig die ma en dogter is ongedeerd opgespoor. “Hazel het omstreeks 17:00 Maandag teruggegaan na haar ouers se huis om haar klere te gaan kry. Die polisie was teenwoordig gewees om haar te ondervra. Kayla was toe nog by vriende in Salt Lake. Die polisie het haar daar gaan verwyder en in die sorg van haar grootouers gelaat.” Naidu het gesê die gesin moet hulle Dinsdag by die Kabegapark-polisiestasie aanmeld vir verdere verwysings en bystand. Vermeulen het vroeër aan Maroela Media verduidelik Hazel en Kayla bly by Hazel se ouers in Ferguson naby Sidwell. Hazel se ma, Karin, het hulle Donderdag by die Green Acres-winkelsentrum gaan aflaai waar Hazel inkopies gaan doen het. Volgens Vermeulen is Hazel en Kayla daarna na Hazel se suster, vir wie hulle omstreeks 20:15 by haar huis in Sherwood gaan kuier het. Haar suster woon oorkant Jade’s Sport Bar waar die twee die laaste keer gesien is toe hulle teen 22:20 saam in ŉ kennis van Hazel se motor geklim het. Hazel het tot Maandagmiddag glo nie met familielede gekommunikeer nie en het buiten die inkopies by haar geen klere vir haar of Kayla by haar huis gepak nie.